64-vuotias, Mittatekniikan keskuksen ylijohtaja, filosofian tohtori ja professori Timo Hirvi on valittu vuoden luonnontieteilijäksi. Vuoden luonnontieteilijän valitsee vuosittain Luonnontieteiden Akateemisten Liitto LAL.

Vuoden luonnontieteilijäksi on valittu Mittatekniikan keskuksen ylijohtaja, FT, professori Timo Hirvi, 64.

Luonnontieteiden Akateemisen Liitto LAL valitsee vuosittain edustamiltaan aloilta yhden ansioituneen henkilön, joka valitaan Vuoden luonnontieteilijäksi. Hirvi on tehnyt merkittävän virkauran ja elämäntyön suomalaisen luonnontieteellisen tutkimustoiminnan laadun edistämisessä.

Vuoden luonnontieteilijä on työskennellyt ylijohtajana Mittatekniikan keskuksessa vuodesta 2002, jossa tehdään korkeatasoista mittaustieteen tutkimusta ja kehitetään eri mittausmenetelmiä teollisuuden tarpeisiin.

Aikaisemmin Hirvi on tehnyt merkittävän virkauran muun muassa Valtion teknillisessä tutkimuskeskuksessa erikoistutkijana ja Eläinlääkintä- ja elintarvikelaitoksen kemian tutkimusyksikön johtajana.

Timo Hirvi on tehnyt myös merkittävän työn suomalaisen laboratoriotoiminnan puolustamiseksi, kun hän toimi valtion sektoritutkimuslaitosten laboratoriotoiminnan uudelleenjärjestelyjen selvitysmiehenä. Hän asetti tuolloin tavoitteeksi että kansallisesti tärkeä osaaminen ja laboratoriopalveluiden saatavuus on varmistettava valtiohallinnon uudistuksissa.

Vuoden luonnontieteilijä palkitaan tänään Helsingissä.